
Τετάρτη, 12 Αυγούστου 2026
ΔΕΛΤΙΟ ΤΥΠΟΥ

Σύλληψη 2 ημεδαπών για εγκληματική οργάνωση και διακεκριμένη κλοπή στη Ραφήνα - Τραυματισμός ναυτικού στο Πέραμα - Θάνατος λουομένων στη Θάσο και στο Ναύπλιο - Διακομιδές ασθενών

 
Τις απογευματινές ώρες χθες, στελέχη της Λιμενικής Αρχής της Ραφήνας, κατόπιν κατάλληλης αξιοποίησης πληροφοριών και συστηματικής έρευνας, προέβησαν στη σύλληψη δύο ημεδαπών, ηλικίας 35 και 38 ετών, εντός της χερσαίας ζώνης του λιμένα Ραφήνας. Οι συλληφθέντες κατηγορούνται για παράβαση του άρθρου 187 παρ. 1 του Ποινικού Κώδικα (Εγκληματική Οργάνωση), σε συνδυασμό με τα άρθρα 372 (Κλοπή), 374 (Διακεκριμένη Κλοπή) και 386 (Απάτη) του Π.Κ. καθώς οι ανωτέρω δρούσαν μεθοδευμένα, βάσει οργανωμένου σχεδίου και κατ' εξακολούθηση, με σκοπό τον προσπορισμό παράνομου οφέλους εις βάρος ξένης περιουσίας.

Σε συνέχεια της σύλληψης, διενεργήθηκε έρευνα στην οικία των δραστών στη Ραφήνα, παρουσία εισαγγελικού λειτουργού, όπου βρέθηκαν και κατασχέθηκαν πλήθος αντικειμένων, τα οποία είχαν αφαιρεθεί παράνομα από πολίτες. Παράλληλα, σε έρευνα που πραγματοποιήθηκε στο Ε.Ι.Χ. όχημα ιδιοκτησίας τους, εντοπίστηκαν και κατασχέθηκαν επιπλέον πειστήρια της παράνομης δραστηριότητάς τους, ενώ κατασχέθηκε και το ίδιο το όχημα. Προανάκριση διενεργείται από το Κεντρικό Λιμεναρχείο Ραφήνας.
Διαθέσιμο φωτογραφικό υλικό έχει αναρτηθεί στο www.hcg.gr.

*****
Τις πρωινές ώρες χθες, ενημερώθηκε η Λιμενική Αρχή του Περάματος για τον τραυματισμό ενός 28χρονου ημεδαπού ναυτικού, μέλους πληρώματος (ειδικότητας Υποπλοιάρχου) ενός θαλαμηγού (Θ/Γ) πλοίου σημαίας Νήσων Κέυμαν, το οποίο ελλιμενιζόταν εντός εγκαταστάσεων ιδιωτικού συνεργείου στο Πέραμα. Συγκεκριμένα, ο 28χρονος, κατά την κατάβασή του σε εσωτερική κλίμακα του πλοίου, έχασε την ισορροπία του, με αποτέλεσμα την πτώση και τον τραυματισμό του στο κεφάλι. Ο τραυματίας μεταφέρθηκε στο Γενικό Νοσοκομείο Νίκαιας «ΑΓΙΟΣ ΠΑΝΤΕΛΕΗΜΩΝ», από όπου εξήλθε αυθημερόν. Προανάκριση διενεργείται από το Δ’ Λιμενικό Τμήμα Περάματος του Κεντρικού Λιμεναρχείου Πειραιά.
*****

Τις απογευματινές ώρες χθες, ενημερώθηκε η Λιμενική Αρχή της Θάσου για την ανάσυρση μιας 61χρονης αλλοδαπής (υπήκοος Τουρκίας) λουόμενης χωρίς τις αισθήσεις της, από τη θαλάσσια περιοχή «ΡΩΣΣΟΓΚΡΕΜΟΣ» Θάσου. Στην ανωτέρω, αρχικά παρασχέθηκαν οι πρώτες βοήθειες από παρευρισκόμενους, ενώ στη συνέχεια διακομίστηκε με ασθενοφόρο όχημα του ΕΚΑΒ στο Κέντρο Υγείας Θάσου, όπου διαπιστώθηκε ο θάνατός της. Από το Α’ Λιμενικό Τμήμα Θάσου του Κεντρικού Λιμεναρχείου Καβάλας που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Ανατολικής Μακεδονίας και Θράκης.
*****
Τις μεσημβρινές ώρες χθες, ενημερώθηκε η Λιμενική Αρχή του Ναυπλίου για την ανάσυρση ενός 79χρονου αλλοδαπού (υπήκοος Ιταλίας) λουόμενου χωρίς τις αισθήσεις του, από τη θαλάσσια περιοχή «ΑΡΒΑΝΙΤΙΑ» Αργολίδας. Ο ανωτέρω διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Ναυπλίου, όπου διαπιστώθηκε ο θάνατός του. Από το Λιμεναρχείο Ναυπλίου που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πελοποννήσου.
*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-22χρονου και 35χρονης, από το λιμάνι της Αίγινας στο λιμάνι του Πειραιά, με Περιπολικό σκάφος Λ.Σ.-ΕΛ.ΑΚΤ.,

-27χρονου, από το λιμάνι της Σκοπέλου στο λιμάνι του Βόλου, με Περιπολικό σκάφος Λ.Σ.-ΕΛ.ΑΚΤ. και
-59χρονου, από το λιμάνι Πίσω Αετού Ιθάκης στο λιμάνι της Σάμης Κεφαλληνίας, με Περιπολικό σκάφος Λ.Σ.-ΕΛ.ΑΚΤ..

